LISON 19
Ken ki é skravu fiel i prudenti?
Poku ténpu antis di Jizus móre, el pâpia ku kuatu di se disiplus: Pedru, Tiagu, Juan ku André. Kantu el fla kal ki ta sérba sinal di se prezénsa na ténpu di fin, el faze un pergunta mutu inportanti: ‘Kenha ki é di verdadi skravu fiel i prudenti ki se donu pô-l pa el toma kónta di kes otu skravu di kaza, pa da-s kumida déntu d’óra?’ (Mateus 24:3, 45; Marcos 13:3, 4) Jizus, ‘donu’ di se disiplus, staba ta da-s sertéza ma, na ténpu di fin, el ta skodjeba un ‘skravu’ pa sénpri da kumida spritual ô konhisimentu di Deus pa tudu se sigidoris. Kel skravu li é kenha?
El é un grupu pikinoti di sigidoris di Jizus unjidu ô skodjedu ku spritu santu. Grupu Enkaregadu di Óbra di Tistimunhas di Jeová é ‘skravu’ fiel i prudenti. El ta da otus ki ta adora Jeová kumida spritual na óra sértu. Nu ta dipende di skravu pa nu resebe ‘kumida déntu d’óra’. — Lucas 12:42.
El ta kuida di família di Deus. (1 Timóteo 3:15) Jizus da skravu grandi responsabilidadi pa toma kónta di trabadju ki organizason di Jeová sta ta faze na Téra. Skravu ta kuida di kuzas material di organizason i di kontribuison ki ta dadu. El ta orienta trabadju di pregason i el ta uza kongregason pa inxina-nu. ‘Skravu fiel i prudenti’ ta uza publikasons ki nu ta uza na pregason, prugramas di runion ku asenbleias pa da-nu kumida spritual ki nu meste déntu d’óra.
Skravu é fiel pamodi el ta sigi verdadis di Bíblia i órdi ki el dadu pa prega notísias sábi; el é prudenti pamodi el ta kuida dretu di asuntus di Kristu na Téra. (Atus 10:42, BPK) Nu pode odja ma Jeová sta ku ‘skravu fiel i prudenti’ pamodi es óbra sta ta bira más grandi i kumida spritual sta ta fika más txeu. — Isaías 60:22; 65:13.
Kenha ki Jizus enkarega pa da konhisimentu di Deus pa se disiplus?
Pamodi ki ‘skravu’ é fiel i prudenti?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn